**Ügy típusa:** közútkezelői hozzájárulás

**Jogszabály**: a közúti közlekedésről szóló 1988. évi I. törvény, a közúti közlekedésről szóló 1988. évi I. törvény végrehajtásáról szóló 30/1988 (IV.24.) MT rendelet, a helyi közutak kezelésének szakmai szabályairól szóló 5/2004. (I. 28.) GKM rendelet, az utak forgalomszabályozásáról és a közúti jelzések elhelyezéséről szóló 20/1984. (XII.21.) KM rendelet

**Fontos tudnivalók:**

A közúti közlekedésről szóló 1988. évi I. törvény, a 30/1988 (IV.24.) MT rendelet alapján a helyi közutat, járdát és zöldterületet érintő bármilyen beavatkozásokhoz a helyi közút kezelőjének hozzájárulása szükséges.

A közút kezelőjének hozzájárulása szükséges:

* külterületen a közút tengelyétől számított ötven méteren belül építmény elhelyezéséhez, bővítéséhez, rendeltetésének megváltoztatásához, nyomvonal jellegű építmény elhelyezéséhez, bővítéséhez, kő, kavics, agyag, homok és egyéb ásványi nyersanyag kitermeléséhez, valamint a közút területének határától számított tíz méter távolságon belül fa ültetéséhez vagy kivágásához, valamint
* belterületen – a közút mellett – ipari, kereskedelmi, vendéglátó-ipari, továbbá egyéb szolgáltatási célú építmény építéséhez, bővítéséhez, rendeltetésének megváltoztatásához, valamint a helyi építési szabályzatban, vagy a szabályozási tervben szereplő közlekedési és közműterületen belül nyomvonal jellegű építmény elhelyezéséhez, bővítéséhez, továbbá a közút területének határától számított két méter távolságon belül fa ültetéséhez vagy kivágásához, vagy
* amennyiben az elhelyezendő létesítmény dőlési távolsága a közút határát keresztezi.
* reklámcélú tárgy vagy berendezés elhelyezéséhez közterületen, vagy közterületről látható helyen
* a közlekedés biztonságát elősegítő közérdekű tájékoztatást megjelenítő jelzéshordozók elhelyezéséhez
* minden egyéb tárgy közterületre ideiglenesen vagy tartósan történő kihelyezéséhez
* a közút részbeni vagy teljes lezárásához
* A közlekedésért felelős miniszter által megállapított össztömeg-, tengelyterhelés- vagy mérethatárokat meghaladó és a lánctalpas jármű a közúti forgalomban való részvételéhez
* járda kiépítéséhez, meglévő járda felújításához, útcsatlakozás (gépkocsi beálló) kiépítéséhez, csapadékvíz elvezető rendszer kiépítéséhez, módosításához,
* egyéb a közterületet érintő beavatkozáshoz, közterület korlátozásához (rendezvény, árusítás)

Benyújtandó kérelem tartalma:

* Az igénybevétel helye, célja
* Az elfoglalni kívánt terület nagysága
* Az igénybevétel időpontja
* A kezelői hozzájárulásban foglalt feltételek betartásáért felelős személy
* Az igénybevételt feltüntető terv, helyszínrajz, műszaki leírás
* Az igénybevétel miatt szükséges forgalom szabályozás, korlátozás, forgalom elterelés terve

A benyújtott iratok alapján a közút kezelője engedélyezi, vagy megtiltja az út, járda, zöldfelület használatát, rendelkezik a használat befejezését követő helyreállítás módjáról. A hozzájárulásban foglaltak kötelező erejűek, attól eltérni nem lehet.

Ha a közterületet nem közlekedési célból a kezelő hozzájárulása nélkül, vagy a hozzájárulásban előírt feltételektől eltérően vették igénybe, a közlekedési hatóság – a közút kezelőjének kérelme alapján – az igénybe vevőt az eredeti állapot helyreállítására, a hozzájárulásban előírt feltételek betartására, illetve a közút állagának védelme és a forgalom biztonsága érdekében szükséges intézkedések megtételére kötelezheti, továbbá pótdíj fizetésére kötelezi.

**Ügyintézési határidő:** 21 nap

**Ügyintézés helye:** Polgármesteri Hivatal Vagyongazdálkodási Osztály

2220 Vecsés, Telepi út 58. I. emelet 3. iroda

**Ügyintéző neve, elérhetőségei:** Tóth Zsuzsanna

telefon.:06-29/550-290,

email: vagyongazdalkodas@vecses.hu